CELEX: 32020D0489
Language: hu
Date: 2020-04-02 00:00:00
Title: A Tanács (KKBP) 2020/489 határozata (2020. április 2.) az Európai Uniónak a Belgrád és Pristina közötti párbeszédért és más, a Nyugat-Balkán régióját érintő kérdésekért felelős különleges képviselője kinevezéséről

3.4.2020   
               
               
                  HU
               
               
                  Az Európai Unió Hivatalos Lapja
               
               
                  L 105/3
               
            
         A TANÁCS (KKBP) 2020/489 HATÁROZATA
         (2020. április 2.)
         az Európai Uniónak a Belgrád és Pristina közötti párbeszédért és más, a Nyugat-Balkán régióját érintő kérdésekért felelős különleges képviselője kinevezéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 31. cikke (2) bekezdésére és 33. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     Rendkívül fontos fokozni a Szerbia és Koszovó (*1) közötti kapcsolatok normalizálásában játszott, valamint a Nyugat-Balkánon betöltött uniós szerepvállalást.
                  
               
                     (2)
                  
                  
                     Az Európai Uniónak a Belgrád és Pristina közötti párbeszédért és más, a Nyugat-Balkán régióját érintő kérdésekért felelős különleges képviselőjét (EUKK) 12 hónapos időtartamra ki kell nevezni.
                  
               
                     (3)
                  
                  
                     Az EUKK megbízatását olyan helyzetben látja el, amely rosszabbodhat, és amely akadályozhatja az Unió külső tevékenységének tekintetében a Szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            Az Európai Unió különleges képviselője
            A Tanács Miroslav LAJČÁK-ot 2020. április 1-jétől 2021. március 31-ig az Európai Uniónak a Belgrád és Pristina közötti párbeszédért és más, a Nyugat-Balkán régióját érintő kérdésekért felelős különleges képviselőjévé (EUKK) nevezi ki. A Tanács határozhat úgy, hogy az EUKK megbízatását korábban megszünteti a Politikai és Biztonsági Bizottság (PBB) értékelése és az Unió külügyi és biztonságpolitikai főképviselőjének (a továbbiakban: a főképviselő) javaslata alapján.
         
         
            2. cikk
            Politikai célkitűzések
            Az EUKK megbízatásának az Unió Nyugat-Balkánnal kapcsolatos következő politikai célkitűzésein kell alapulnia, valamint összhangban kell állnia a meghatározott uniós szakpolitikákkal:
            
                        a)
                     
                     
                        mindenek előtt a Szerbia és Koszovó közötti kapcsolatok átfogó normalizálásának megvalósítása, amely kulcsfontosságú az európai integrációjukhoz vezető úton;
                     
                  
                        b)
                     
                     
                        a jószomszédi kapcsolatok javítása, továbbá a megbékélés előmozdítása;
                     
                  
                        c)
                     
                     
                        az Unió láthatóságának és hatékonyságának növelése a társadalmi diplomácia révén;
                     
                  
                        d)
                     
                     
                        az Unió nyugat-balkáni fellépéseinek az egységességéhez, koherenciájához és hatékonyságához való megfelelő módon történő hozzájárulás.
                     
                  
         
            3. cikk
            Megbízatás
            A politikai célkitűzések megvalósítása érdekében az EUKK megbízatása a következő:
            
                        a)
                     
                     
                        a megbízatás lényege vonatkozásában, a főképviselő nevében, a tagállamokkal folytatott szoros egyeztetés mellett, elősegíti a Belgrád és Pristina közötti párbeszédet, a Szerbia és Koszovó közötti kapcsolatok azáltali átfogó normalizálására törekszik, hogy a nemzetközi joggal összhangban megkötésre kerüljön egy, a felek közötti összes lezáratlan kérdést rendező és a régiós stabilitáshoz hozzájáruló, jogilag kötelező erejű megállapodás, valamint szükség szerint nyomon követi és segíti az azon korábbi megállapodások végrehajtása érdekében a felek részéről folytatott munkát, amelyeket az EU közvetítésével zajló párbeszéd keretében sikerült elérni;
                     
                  
                        b)
                     
                     
                        emellett törekszik a jószomszédi kapcsolatok megfelelő módon történő javítására, és a nyugat-balkáni partnerek közötti megbékélés előmozdítására, valamint segíti a múlt örökségén való túllépést;
                     
                  
                        c)
                     
                     
                        a társadalmi diplomácia révén aktív szerepet vállal abban, hogy az Unió hatékonyabbá és láthatóbbá váljon a Nyugat-Balkánon, valamint megfelelő módon közvetíti és előmozdítja az uniós értékeket és a régióra vonatkozó szélesebb körű uniós menetrendet, hozzájárulva ezáltal az Uniót érintő kérdések szélesebb körű megértéséhez és támogatásához;
                     
                  
                        d)
                     
                     
                        az Uniónak a régióra irányuló valamennyi erőfeszítésével és általános politikáival, valamint a Nyugat-Balkánon tevékenykedő uniós küldöttségekkel, uniós képviselettel és különösen más EUKK-val összehangolt és koherens módon végzi munkáját, továbbá szoros kapcsolatot tart fent a tagállamokkal;
                     
                  
                        e)
                     
                     
                        támogatja a főképviselő munkáját és az Unió tevékenységeit a régióban.
                     
                  
         
            4. cikk
            A megbízatás végrehajtása
            
               (1)   Az EUKK felel a megbízatásnak a főképviselő felügyelete melletti végrehajtásáért.
            
            
               (2)   A PBB kiemelt kapcsolatot tart fenn az EUKK-val, és az EUKK számára elsődleges kapcsolattartó a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
            
            
               (3)   Az EUKK-nak szorosan együtt kell működnie, tevékenységét pedig össze kell hangolnia az Európai Külügyi Szolgálattal (EKSZ) és annak megfelelő szervezeti egységeivel.
            
         
         
            5. cikk
            Finanszírozás
            
               (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2020. április 2-ától 2021. március 31-ig terjedő időszakra 1 200 000 EUR.
            
            
               (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
            
            
               (3)   A kiadások kezelése az EUKK és a Bizottság közötti szerződés tárgyát kell, hogy képezze. Az EUKK-nak minden kiadással el kell számolnia a Bizottság felé.
            
         
         
            6. cikk
            A csapat létrehozása és összetétele
            
               (1)   Megbízatása és a hozzá kapcsolódóan rendelkezésre álló megfelelő pénzügyi eszközök keretein belül az EUKK felel a csapata létrehozásáért. A csapatnak rendelkeznie kell többek között a megbízatás keretében szükséges konkrét szakpolitikai kérdésekkel kapcsolatos szakértelemmel. Az EUKK-nak folyamatosan és haladéktalanul tájékoztatnia kell a Tanácsot és a Bizottságot a csapata összetételéről.
            
            
               (2)   A tagállamok, az Unió intézményei és az EKSZ javaslatot tehetnek olyan alkalmazottak kirendelésére, akik az EUKK munkáját segítik. Az ilyen kirendelt alkalmazottak javadalmazását az érintett tagállam, az Unió érintett intézménye vagy az EKSZ (a továbbiakban: a küldő hatóság) fedezi. A tagállamok által az uniós intézményekhez vagy az EKSZ-hez kirendelt szakértőket is ki lehet küldeni az EUKK melletti munkavégzés céljára. A szerződéses nemzetközi alkalmazottaknak tagállami állampolgársággal kell rendelkezniük.
            
            
               (3)   A kirendelt személyzet minden tagjának a küldő hatóság igazgatási fennhatósága alatt kell maradnia, és az EUKK megbízatásának érdekében kell végezniük feladataikat és kell eljárniuk.
            
         
         
            7. cikk
            Az EUKK és az EUKK személyzete részére biztosított kiváltságok és mentességek
            Az EUKK küldetésének és a személyzete tagjai feladatainak elvégzéséhez, illetve zökkenőmentes működéséhez szükséges említett kiváltságokról, mentességekről és egyéb garanciákról – adott esetben – a fogadó felekkel kell megállapodni. Ehhez a tagállamok és az EKSZ minden szükséges támogatást megadnak.
         
         
            8. cikk
            Az EU-minősített adatok biztonsága
            Az EUKK-nak és az EUKK csapata tagjainak tiszteletben kell tartaniuk a 2013/488/EU tanácsi határozatban (1) megállapított biztonsági elveket és minimumszabályokat.
         
         
            9. cikk
            Hozzáférés az információkhoz és logisztikai támogatás
            
               (1)   A tagállamok, a Bizottság és a Tanács Főtitkársága biztosítja, hogy az EUKK minden releváns információhoz hozzáférjen.
            
            
               (2)   Az esettől függően az uniós küldöttségek és képviselet vagy a tagállamok, vagy az említettek mind logisztikai támogatást nyújtanak a térségben.
            
         
         
            10. cikk
            Biztonság
            Az EUKK-nak – a Szerződés V. címe alapján az Unión kívül műveleti képesség keretében telepített személyi állomány biztonságára vonatkozó uniós politikának megfelelően – a megbízatásával és az illetékességi területen fennálló biztonsági helyzettel összhangban, a közvetlenül az irányítása alá tartozó állomány biztonsága érdekében meg kell tennie minden észszerűen megvalósítható intézkedést, különösen az alábbiakat:
            
                        a)
                     
                     
                        az EKSZ iránymutatása alapján olyan konkrét biztonsági terv kidolgozása, amely tartalmaz többek között konkrét fizikai, szervezeti és eljárási biztonsági intézkedéseket, szabályozza a személyzetnek az illetékességi területre való biztonságos bejutását és az említett területen belüli biztonságos mozgását, valamint a biztonsági események kezelését, továbbá tartalmazza a misszió vészhelyzeti intézkedési és evakuálási tervét;
                     
                  
                        b)
                     
                     
                        annak biztosítása, hogy az Unión kívülre telepített teljes személyi állomány az illetékességi területen fennálló körülmények által megkövetelt, magas kockázati biztosítással rendelkezzen;
                     
                  
                        c)
                     
                     
                        annak biztosítása, hogy személyzetének az Unión kívülre telepítendő valamennyi tagja – beleértve a helyi szerződéses személyzetet is– az illetékességi terület EKSZ általi kockázati besorolásán alapuló megfelelő biztonsági képzésben részesüljön az említett területre való érkezése előtt vagy az érkezéskor;
                     
                  
                        d)
                     
                     
                        annak biztosítása, hogy a rendszeres biztonsági értékeléseket követően tett összes elfogadott ajánlást végrehajtsák, valamint az elért eredményekről szóló jelentések és a megbízatás végrehajtásáról szóló jelentések keretében írásbeli beszámolók benyújtása a főképviselőnek, a Tanácsnak és a Bizottságnak ezen ajánlások végrehajtásáról és az egyéb biztonsági kérdésekről.
                     
                  
         
            11. cikk
            Jelentéstétel
            Az EUKK rendszeresen jelentést tesz a főképviselő és a PBB részére. Az EUKK szükség szerint tanácsi munkacsoportoknak is jelentést tesz. A rendszeres jelentéseket a COREU-hálózaton keresztül kell terjeszteni. Az EUKK jelentést tehet a Külügyek Tanácsának. Az EUKK részt vehet az Európai Parlament tájékoztatásában.
         
         
            12. cikk
            Koordináció és koherencia
            
               (1)   Az Unió politikai célkitűzéseinek elérése érdekében az EUKK-nak hozzá kell járulnia az Unió tevékenységeinek egységéhez, összhangjához és hatékonyságához, és elő kell segítenie annak biztosítását, hogy valamennyi uniós eszközt és tagállami intézkedést következetesen alkalmazzák. Az EUKK-nak adott esetben a tagállamokkal történő kapcsolatfenntartásra kell törekednie. Az EUKK tevékenységét – az EUKK küldöttségvezetője és az EUKK képviseletvezetője hatásköreinek sérelme nélkül – adott esetben össze kell hangolni a Bizottság, a bosznia-hercegovinai és a koszovói EUKK, valamint a régióbeli közös biztonság- és védelempolitikai (KBVP) missziók tevékenységével. Az EUKK-nak rendszeresen tájékoztatnia kell a tagállami külképviseleteket és az uniós küldöttségeket és képviseletet.
            
            
               (2)   Az EUKK-nak szoros helyszíni kapcsolatot kell fenntartania az Unió régióbeli küldöttségeinek és képviseletének vezetőivel és a tagállami külképviseletek vezetőivel. Az uniós küldöttségek/képviseletek és a tagállami külképviseletek vezetői minden tőlük telhetőt megtesznek annak érdekében, hogy segítsék az EUKK-t megbízatásának végrehajtásában. Az EUKK-nak a helyszínen működő nemzetközi és regionális szereplőkkel is kapcsolatot kell tartania.
            
         
         
            13. cikk
            Felülvizsgálat
            E határozat végrehajtását és az Uniónak a térségben történő egyéb hozzájárulásaival való összhangját rendszeresen felül kell vizsgálni. Az EUKK-nak 2020. szeptember 30-ig az elért eredményekről szóló jelentést, 2021. január 31-ig pedig a megbízatás végrehajtásáról szóló átfogó jelentést kell benyújtania a főképviselőnek, a Tanácsnak és a Bizottságnak.
         
         
            14. cikk
            Hatálybalépés
            Ez a határozat az elfogadásának napján lép hatályba.
         
         
            Kelt Brüsszelben, 2020. április 2-án.
            
               
                  a Tanács részéről
               
               
                  az elnök
               
               A. METELKO-ZGOMBIĆ
            
         
         
            (*1)  Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.
         
            (1)  A Tanács 2013/488/EU határozata (2013. szeptember 23.) az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).